আরএমজি বিডি নিউজ ডেস্ক:‘কেন আমাদের শিশুদের জন্য আমরা ভালোবাসা-দেখাশোনা আর সুরক্ষা নিশ্চিত করতে পারিনি? কেন তাদের বিশ্বাসের সঙ্গে বেঈমানি করা হলো? উত্তর দেওয়ার ভান করলে তা কেবল নষ্টামো হবে। আমাদের তাই ভুক্তভোগীদের কাছে নতমুখে দাঁড়াতে হবে। তাদের কাছ থেকে ক্ষমা চাইতে হবে।’ সোমবার (২২ অক্টোবর) অস্ট্রেলিয়ার পার্লামেন্টে এভাবেই শৈশবে যৌন নিপীড়নের শিকার হওয়া ব্যক্তিদের কাছে আনুষ্ঠানিকভাবে ক্ষমা প্রার্থনা করেন প্রধানমন্ত্রী স্কট মরিসন। বিশ্বের প্রথম দেশ হিসেবে যৌন নিপীড়ন থেকে সুরক্ষা দিতে পারার ব্যর্থতা শিকার করে নাগরিকদের কাছে ক্ষমা চাইল অস্ট্রেলিয়া। হাউস অব রিপ্রেজেন্টিটিভের গ্রেট হলে এদিন জড়ো হয়েছিলেন ৮০০রও বেশি মানুষ। তাদের সামনে দাঁড়িয়েই সারা বিশ্বের জন্য অনন্য এই ঐতিহাসিক নজির সৃষ্টি করলেন অস্ট্রেলিয়ার আইনপ্রণেতারা। এদিন বিরোধীদলীয় নেতাও একইভাবে নিপীড়িতদের কাছে ক্ষমা প্রার্থনা করেন।